Kõik oma vastased alistas kuni  10aastaste mängijate turniiril osalenud Rakvere tennisepoiss Hendrik Inno kindlalt. Esimeses ringis võitis ta Ivar Tanel Seppa 6:2, veerandfinaalis sai tulemusega 6:1 jagu Martin Randperest, poolfinaalis alistas Kristofer Siimari 6:1 ning finaalis Oskar Lusti 6:3.    "Mängud nii ühepoolsed ei olnud kui numbrid näitavad, Hendrikul tuli päris kõvasti pingutada," kommenteeris oma õpilase mänge Rakvere SK treener Donat Masing. "Aga need olid kindlad võidud, mis konkurente mõneti isegi üllatasid."